麻姑山詩 觀金龍潭
作者：呂南公
朝代：宋

paragraphs: 鳴泉潄石出，湍壓東崖落。
嶮石困衝撞，穿中若深鑊。
轟如怒雷鬭，清響振林薄。
行人每驚窺，心骨共矍索。
傳言天寶帝，龍以黄金作。
并投白玉簡，敕使臨淵壑。
應雲啟靈祉，可不憂旱虐。
豈思嵯峨間，雨霧長所託。
寧須藏象物，乃以致滂博。
茫茫八紘內，至理參冥漠。
祈禳有舊文，千載引穿鑿。
揚雄去不返，董相誣難削。
勿怪洞中雲，陰森護纖蠖。